**Hannu Karpo** (s. 5. maaliskuuta 1942 Helsinki) on suomalainen toimittaja, tuottaja ja ohjaaja. Karpo teki pitkän ja monipuolisen uran televisiotoimittajana yli 50 vuoden ajan. Jäädessään eläkkeelle vuonna 2007 hän totesi olleensa alalla yhtä kauan kuin on ollut televisiolähetyksiäkin. Hän työskenteli 27 vuotta Yleisradiossa ja 25 vuotta MTV:llä.

Karpo omistaa tuotantoyhtiö Pallosalaman, joka on perustettu vuonna 1970. Yhtiö tuotti yrityksille kaupallisia markkinointivideoita. Karpo on toiminut journalistina myös aikakauslehdistössä, muun muassa Avussa ja Seurassa. Näihin lehtiin hän toimitti parinkymmenen vuoden ajan liikennepalstaa yhdessä Ensio Itkosen kanssa.

Hän on saanut kaksi elokuvataiteen valtionpalkintoa, tiedonjulkistamisen valtionpalkinnon sekä vuonna 2012 valtion journalistipalkinnon ja myös elämäntyön Kultaisen Venlan vuonna 2015. 30. joulukuuta 2006 Karpon ohjelmaa seurasi 791 000 katsojaa. Tappouhkauksia hän on saanut "alle 10". Oikeudenkäyntejä työn tiimoilta on 37, joista ei ole tullut yhtään tuomiota.

Karpon tavaramerkiksi muodostui aikoinaan Rovaniemeltä löytynyt sudenkarvainen karvahattu.

Ura
---

Karpo aloitti tv-työnsä jo lukioikäisenä nuorten ohjelmissa ja pääsi sitten toimittajaksi Suomen Television ajankohtaistoimitukseen, jossa sai pian mainetta päällekäyvänä "revolverihaastattelijana". Vuosina 1963–1981, ennen MTV:lle siirtymistään, Karpo toimi Yleisradion palveluksessa yhteiskunnallisten sekä ajankohtais- ja reportaasiohjelmien toimittajana, tuottajana sekä ohjaajana. Hän toteutti ohjelmia esimerkiksi kuluttajakysymyksistä samaan aikaan 1970-luvulla, kun kuluttajalainsäädäntöä oltiin luomassa Suomeen. Vuonna 1983 Karpo siirtyi MTV:lle, jossa työskenteli 25 vuotta. Tänä aikana hän toimitti lähes 800 ohjelmaa.

Tunnetuin Karpon toimittama televisio-ohjelma on ollut vuosina 1983–2007 MTV3:lla esitetty yhteiskunnallisiin epäkohtiin puuttunut *Karpolla on asiaa*, joka käsitteli monesti suomalaisten vastoinkäymisiä, joihin ei tahdo löytyä ratkaisua millään tavalla. Usein kritiikin kohteena olivat julkinen hallinto ja sen byrokraattisuus. Sarja saavutti yleisön suosion vuosien varrella, ja 2. tammikuuta 1994 esitetty jakso keräsi television ääreen peräti 1 830 000 katsojaa.

Ihmiset lähettivät toimittajalle myös omia aiheitaan ja juttuvinkkejään varsin aktiivisesti. Parhaina vuosina kirjattiin 10 000 toimitukseen lähetettyä aihetta vuodessa. Kaikista ideoista ei luonnollisesti voitu tehdä ohjelmaa, mutta palautteet tarjosivat näköalapaikan suomalaisen yhteiskunnan väliinputoajiin, vaikeisiin ihmiskohtaloihin ja pettymyksiin suhteessa esim. sosiaaliturvaan. Karposta tuli monelle oikeusaputoimisto, sosiaaliviranomainen ja luotettu lähimmäinen.

Viimeinen *Karpolla on asiaa* -ohjelma nähtiin 5. toukokuuta 2007 erikoispitkällä tunnin kestäneellä päätösjaksolla, kun jo kaksi vuotta virallisesti vanhuuseläkkeellä ollut 65-vuotias Karpo siis jätti televisio-ohjelmatyön. Viimeiselle kuvauskeikalle mennessään Karpo jäi kiinni ylinopeudesta. Toukokuussa 2009 esitettiin MTV3:lla *Karpon parhaat* -sarja, joka oli koostettu Hannu Karpon vuosien varrella tekemistä jutuista, ja samalla katsastettiin mitä kyseisille henkilöille tai asioille oli tapahtunut ohjelman jälkeen.

Karpo on ollut mukana elokuvissa *Äl' yli päästä perhanaa* (1968), *Shaahiparin vierailu* (1970) sekä *Vaiennut viulu* (1972).

Helsingin dokumenttielokuvafestivaali DocPoint teki kunniaa Karpon pitkälle uralle vuonna 2008 esittämällä laajan kokonaisuuden hänen tuotantoaan. Ilja Rautsi esitteli tällöin ohjelmia elokuva-alan Elitisti-verkkosivustolla.

Karposta on tehty dokumenttielokuva *Karpo*, jonka on ohjannut Ari Matikainen. Elokuva sai ensi-iltansa syyskuussa 2020.

Yksityiselämä
-------------

Karpo vietti lapsuutensa Helsingissä. Hänen isänsä oli ammattimuusikko ja syntyjään venäläinen. Isä kuitenkin puhui suomea sujuvasti ja halusi kasvattaa poikansa suomenkieliseksi.

Karpo oli vuoteen 1997 saakka naimisissa laulaja Raita Karpon kanssa, ja heillä on kaksi lasta. Sotilasarvoltaan Karpo on reservin majuri. Karpon poika Sampo Karpo on myös toimittaja ja osallistui myös isänsä tv-ohjelman *Karpolla on asiaa* tekemiseen. Nykyään Hannu on naimisissa Kirsi Karpon kanssa.

Palkinnot ja tunnustukset
-------------------------

* Valtion journalistipalkinto, 2012
* Elämäntyön kultainen Venla, 2015

Lähteet
-------

1. 1 2  Virkkunen, Urpo (toim.): *Kuka on kuka TV:ssä*. Helsinki: Otava, 1970.
2. ↑  Tuomas Peltomäki: Karpolla on yhä asiaa.  *Helsingin Sanomat*, 23.5.2007.
3. 1 2  Totuuden torvi vaikenee.  *Ilta-Sanomat/TV*, 2011, nro 20, s. 16.
4. ↑  Hannu Karpo | Syntymäpäiväsankari *areena.yle.fi*. Viitattu 26.1.2017.
5. ↑  Rock-toimittajien pioneerille Valtion journalistipalkinto – tässä perustelut *Cult24.fi*.  4.6.2012.  Arkistoitu 19.8.2014. Viitattu 15.8.2014.
6. ↑  Voittajat » Televisioakatemia Ry *kultainenvenla.fi*. Viitattu 15.1.2016.
7. ↑   "Olen epävireinen paskiainen, Karpolla on asiaa, MTV3 la klo 19.30", toim. Laura Halminen, Vartti 24.1.2007, s.18
8. ↑  toim. Juha Veli Jokinen: 28 vuotta vanha ohjelma syyteharkinnassa.  *Ilta-Sanomat/TV*, 6.5.2011.
9. ↑  Mitä kuluu, Hannu Karpo?.  *Kuluttaja*, 2007, nro 2.
10. 1 2  Hannu Karpo palaa ruutuun, Iltalehti, 2.4.2009
11. ↑  Hannu Karpo – kansan ääni *MTV3.fi*.
12. ↑  Suhola, Aino: Hannu Karpo käskee: Mene Suomeen!.  *Savon Sanomat*, 2.5.2009.
13. ↑  Iltalehti: Karpo kaahasi ylinopeutta
14. ↑  7 päivää -lehti, 18/2009 (TV-osio)
15. ↑  Rautsi, Ilja: Hannu Karpo, totuuden tungetteleva torvi *elitisti.net*.
16. ↑  Hannu Karpo tekee paluun – Elokuva miehestä, jolla oli asiaa *www.iltalehti.fi*. Viitattu 9.6.2020.
17. ↑  Ohjaaja: Ari Matikainen, Tuotantoyhtiö: Napafilms: Karpo *areena.yle.fi*.  13.5.2021. Viitattu 25.05.2021.
18. ↑  Laulaja Raita Karpo on kuollut *Yle Uutiset*.  12.10.2023. Viitattu 12.10.2023.
19. ↑  ITSENÄISYYSPÄIVÄ | Tasavallan presidentti on ylentänyt... *Helsingin Sanomat*.  6.12.1997. Viitattu 3.8.2020.
20. ↑  Tässä on Hannu Karpon poika! Tv-legenda esittelee harvoin julkisuudessa nähdyn perheensä *www.iltalehti.fi*. Viitattu 16.9.2020.
21. ↑  Hannu Karpo: "En ymmärrä, miten olen jaksanut – Puolet pumpusta on kuollut – Olen keppini kanssa kuin ontuva Eriksson" *apu.fi*.  2.10.2020. Viitattu 8.3.2021.

Aiheesta muualla
----------------

* Sitaatteja aiheesta **Hannu Karpo** Wikisitaateissa
* Karpo Official – Hannu Karpon ja hänen tuotantoyhtiönsä Pallosalama Oy:n virallinen Youtube-kanava
* Hannu Karpon ohjelmia Ylen Elävässä arkistossa
* Elitisti: *Hannu Karpo – Totuuden tungetteleva torvi*
* Karpon parhaat, MTV3, archive.org-tallenne (2013)
* Järkyttävintä toimittajan uralla: kollektiivin pelko mursi perhesiteet

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Elonet

 |

 |